Ακριβά κοστίζει στους Έλληνες φορολογούμενους η ενασχόληση κάποιων επιτήδειων με το ποδόσφαιρο, καθώς φροντίζουν να μην πληρώνουν τους φόρους στο κράτος και τις εισφορές προ τα ασφαλιστικά ταμεία.

Σύμφωνα με τα τελευταία στοιχεία της Ανεξάρτητης Αρχής Δημοσίων Εσόδων, 29 ποδοσφαιρικές ομάδες που έχουν περάσει από την Α’ Εθνική ή τη Β΄ Εθνική, έχουν καταφέρει να χρωστάνε στην εφορία το ποσό των 450 εκατ. ευρώ, την ώρα που το δημόσιο κυνηγά και κατάσχει μισθούς και συντάξεις για μικροοφειλές προς την εφορία και τα Ταμεία.

Στην πρώτη θέση και πρωταθλήτρια στα χρέη είναι η ΑΕΚ, η οποία φέρεται να χρωστάει ποσό ύψους άνω των 300 εκατ. ευρώ, τα οποία «σβήστηκαν» με τον υποβιβασμό στη Γ Εθνική. Ακολουθεί ο Πανιώνιος με χρέη άνω των 28 εκατ. ευρώ, ο Αθηναϊκός με χρέη 23,25 εκατ. ευρώ, η Παναχαϊκή με χρέη 16,7 εκατ. ευρώ, ο Ηρακλής με χρέη 13,7 εκατ. ευρώ, ο Ολυμπιακός Βόλου με χρέη 9 εκατ. ευρώ, η Λάρισα με χρέη 7,9 εκατ. Ευρώ, η Προοδευτική με 7,5 εκατ. ευρώ, η Κέρκυρα με χρέη 7 εκατ. ευρώ, η Καβάλα με 6,9 εκατ. ευρώ κ.λπ.

Σημειώνεται ότι στη σχετική λίστα δεν υπάρχουν ο Παναθηναϊκός, παρά τα προβλήματα που αντιμετωπίζει καθώς οι οφειλές του είναι προς τρίτους, ενώ τα χρέη τους προς την Εφορία τα εξυπηρετεί κανονικά. Επίσης δεν υπάρχει ο ΠΑΟΚ ο οποίος το 2015 εξόφλησε τα χρέη του, όπως δεν υπάρχει και ο Ολυμπιακός, ο οποίος δεν έχει χρέη.

Το οξύμωρο και η πρόσκληση είναι, ότι πολλές από τις συγκεκριμένες ομάδες, εξακολουθούν να ζουν και να βασιλεύουν, καθώς με τρυκ που χρησιμοποίησαν στα προηγούμενα χρόνια, κατάφεραν να «σβήσουν» τα συγκεκριμένα χρέη και σήμερα να είναι «ελεύθερες βαρών» και να συνεχίζουν την επιτυχημένη πορεία τους στα πρωταθλήματα της Super League, της Football League και άλλων μικρότερων κατηγοριών.

Όλες οι ΠΑΕ-μπαταχσήδες, εκμεταλλεύτηκαν την απαράδεκτη ρύθμιση που ίσχυσε στην περίοδο 2006-2013, η οποία τους επέτρεπε να αλλάζουν ΑΦΜ για να αλλάξουν ΑΦΜ και να απαλλαγούν από παλιές υποχρεώσεις.

Η απαράδεκτη ρύθμιση που αποτέλεσε αντικείμενο συναλλαγής των κυβερνήσεων με τους ιδιοκτήτες των ποδοσφαιρικών ομάδων, τους επέτρεπε:

Να υποβιβαστούν σε χαμηλότερη κατηγορία και να αλλάξουν ΑΦΜ και επωνυμία.

Τα χρέη έμεναν γραμμένα στην παλαιά ΠΑΕ

Η νέα ΠΑΕ ήταν ελεύθερη χρεών!

Στην πράξη η νέα ΠΑΕ δεν άλλαξε όνομα καθώς σήμερα, η ΑΕΚ παραμένει ΑΕΚ, ο Πανιώνιος εξακολουθεί και λέγεται Πανιώνιος, όπως και ο Ηρακλής, η Παναχαϊκή κλπ.

Η συγκεκριμένη δυνατότητα, που εξέθρεψε το «φέσι», καταργήθηκε με τα μνημόνια. Από το 2013, τα χρέη μιας ομάδας δεν «σβήνονται» ακόμη και αν πέσει μία, δύο ή τρείς κατηγορίες. Είναι όμως, αργά, καθώς επιβραβεύτηκαν οι διοικήσεις των ομάδων που δεν πλήρωναν φόρους εισοδήματος, ΦΠΑ, χαρτόσημα, ασφαλιστικές εισφορές κ.λπ. και έφτασε το σύνολο των χρεών στα 465 εκατ. ευρώ.

Η ΑΑΔΕ διευκρινίζει ότι στη λίστα των χρεών βρίσκονται τα ονόματα εκείνων των οφειλετών, που είχαν ειδοποιηθεί με e-mail για να τακτοποιήσουν τις οφειλές τους, αλλά δεν ανταποκρίθηκαν.

Εξαιρούνται οι περιπτώσεις, για τις οποίες έχει χορηγηθεί στον οφειλέτη ρύθμιση ή διευκόλυνση τμηματικής καταβολής των ληξιπρόθεσμων χρεών του και με την προϋπόθεση ότι αυτός είναι συνεπής με τους όρους της, καθώς και όταν έχει χορηγηθεί αναστολή καταβολής των οφειλών του.

Επίσης, ακολουθώντας σχετική γνωμοδότηση της Αρχής Προστασίας Προσωπικών Δεδομένων, εξαιρούνται οι οφειλέτες (φυσικά πρόσωπα), των οποίων η οριστικοποίηση της οφειλής δεν έχει τελεσιδικήσει μέχρι σήμερα.

Αναλυτικά, τα χρέη των 29 ΠΑΕ προς την Εφορία